Jeszcze miesiōnc do zadku wyglōndało to biydnie. Pewny plac w ataku Nawałki mioł Lewandowski, a dalij szyroko kadra – rewiyrowcy, prawie pyndzyjōnisty, szpece ôd ławkowego „zic-hajcungu”. Sytuacjo jednak durś sie zwyrtła. W nojważniejszych szpilach sezōnu bramy zaczły klupać ślōnski snajpery. Hneda mogymy mieć majstrōw we trzech europejskich ligach…
Danio. Kamil Wilczek niy dostoł powołanio na sparingi z Nigeriōm a Koreōm. Toć, to Nawałka wkludzoł go do kadry i sztyjc powoływoł ôd 2015, ale do tera Kamil zagroł tam yno 3 szpile (z biydōm 116 min). Stary ni ma, ale modym wilczkiym tyż go biyda nazwać. Naciski coby dać se ś nim pokōj rosły, a że przestoł szpilać regularnie w Brøndby znod sie powōd. We marcu bōł już skreślōny. A co sie pocho tera? We sztyrech szpilach grupy majstrowskij Wilczek klupie piynć bramōw w tym dwie w tym nojwazniejszym z FC Midtjylland.
Bułgario. Jakuba Świerczoka ôstatni zgrupowani kadry gynał niy minyło, ale i tak za fest tamek niy poszaloł. Nijaki 23 min. we szpilu z Nigeriōm do Mundialu go na pewno niy przibliżyły. Tydziyń niyskorzij w szpilu ligowym ze Starōm Zagorōm mioł jeszcze mynij czasu coby sie wykozać, ale klupnoł dwie bramy. W ôstatnio sobota szczelōł na 4:2 z Botewym Płowdiw. To jego trzeci szpil z rzyndu, w kerym trefio i szōsto brama w lidze.
Italio. Miesiōnc tymu Milik bōł na kadrze, ale ô jego formie sztyjc wiedzielimy mało. Spōmnioł ô sia w szpilu z Chievo, kej w dwie ôstatni minuty zaliczōł brama a asysta i wykludziōł Napoli na 2:1. W ôstatnio środa z Udinese bōł już w podstawie (po 242 dniach!) i zaś wraziōł bal do neca. To dało mu plac na ôkłodce La Gazetta dello Sport i rozhajcowało dyskusje ô zwiynkszyniu jego roli w ataku. Po piyrszej kōntuzji kolana bōł nazod na szpilplacu pryndzyj. Tera za to wraco na wiynkszym szwōngu, ale Sarri Milikowe siyły sztyjc szporuje. W niedziela z Juve Arek zaś wloz z ławy, ale za to 3 punkty jaki zocne! Do ôdrobiynio ôstatni ôko…
Bydōm 3 majstry? Panie Adamie kōmbinujcie…
szl_Latn szl_Latn szl_Latn szl_Latn szl_Latn